Nel Amaro, tantes vides como un gatu
#000000
Trabayó como carteru en Correos y Telégrafos hasta que perdió’l puestu, a mediaos de los años 70. Darréu empezó a ganar unes perres faciendo collaboraciones anónimes pa un periódicu. L’escritor y profesor mierense Xandru Fernández, coordinador de los actos d’esta Selmana de les Lletres, señala que “lo que lu saca de la probeza ye una anomalía institucional, la esistencia d’una rede d’instalaciones, les ‘cases de la mocedá’, pertenecientes a la estinta OJE y que, cola llegada de la democracia, en dalgunos casos municipalícense y n’otros, como’l de Turón, queden al somantu del Ministeriu de Cultura, primero, y de la Conseyería de Xuventú depués”. Dende esi momentu Nel Amaro compaxinó’l trabayu como bedel cola xera de profesor de teatru en talleres pa rapacines y rapacinos.
#000011
Na década de los 70 fundó fancines y revistes como Sapiens literario y Cuélebre literario, que “yá naquella dómina marcaben el calter innovador y reivindicativu de la so persona”, afirma Leticia González Menéndez, doctora n’Historia del Arte pola Universidá d’Uviéu. Considera que “Nel Amaro fue una d’eses personalidaes imprescindibles nes lletres y na vida sociopolítica de les últimes décadas del sieglu XX n’Asturies”. Alternó’l castellanu col asturianu como llingües de comunicación y de creación, pasó a formar parte del colectivu de recuperación y reivindicación llingüística Conceyu Bable.
#000012
Nel Amaro morrió n’abril de 2011, con 65 años d’edá. Tenía previsto participar como pregoneru, en mayu, nel tradicional homenaxe al osu que mató al rei Favila qu’entama tolos años en Llueves (Cagues d’Onís) l’Atenéu Republicanu d’Asturies, como recordaba nel blog El Valle de Turón l’historiador mierense Ernesto Burgos, que-y propunxera lleer el pregón d’esa edición. “Amaro nunca llegó a Llueves, porque la mala suerte quixo qu’una complicación de la so diabetes matáralu’l 4 de abril. Enterráronlu con una bandera tricolor”, escribió Burgos, que dixo d’él que “autodefiníase como poeta visual/oxetual/esperimental, mail-artista, instalador, pintor y ‘accionista’ (eso que suelen llamar performer). Sicasí, si hai qu’escoyer un axetivu pa resumilo too, esi nun puede ser otru que’l de pioneru, tanto polos temes que trató como pola forma en que lo fizo”.
#000018
Antón García, director xeneral de Política Llingüística, ve en Nel Amaro a un “inquietu creador en busca permanente, impertinente y bonaz al mesmu tiempu, críticu y constructivu. Yera imprevisible y sorprendente. Tengo pa min que yera tímidu, pero nada descubro diciendo que tenía fuertes convicciones y una humanidá candial y cariñosa”. Destaca d’él “una xenerosidá ensin llende y un espíritu llibre y contradictoriu capaz de conxugar nel so santoral laicu xente tan dispar como Brecht, Cristo, Joplin, Kerouak, Hendrix, Bartók, Beckett, Otero, Antígona, Brel, Cortazar o Fernán-Coronas. Nel Amaro desbordaba enerxía. Por eso a lo llargo de la vida fundó y desfundó sinfinidá de publicaciones peles que pasó tola poesía asturiana”.
#000019
L’historiador del arte y productor cultural barcelonés Óscar Abril, que fue director artísticu de LABoral Centru d’Arte, comparte con Nortes ún de los sos recuerdos del escritor mierense: “Abro una de les cartes que Nel unvióme. Esta ye del 19 de xineru de 1999. Otru sieglu, otru mileniu, otru mundu. Nun hai sobre, l’aviesu d’ún de los folios y un poco de celu faen d’ello. El primer foliu ye la fotocopia d’un artículu sobre apropiacionismu del mesmu Nel nel que me cita a mi (y a Esther y a Hilario) y al mio trabayu, con un agregu manuscritu nel que m’unvia un abrazu. El segundu foliu ye otra fotocopia de la octaviella de la presentación d’Espacio Arte Excéntrico en Madrid con Abel. El tercer foliu amuésame un montaxe con una fotografía suya, encabezada cola siguiente sentencia: Digamos que me voy a Londres de fin de semana y allí me transformo en la galerista Lotta Hammer (algo tendrá que decir mi esposa). Rises, cómo non. Nel yera esto. Sentíu de comunidá y d’afectu. Inmediatez, inxeniu, complicidá. Compromisu políticu y artísticu, como partes de la mesma cosa. L’arte de conxugar la primer persona del singular siempre dende esi nosotros que somos. Esa suerte d’individuación a la que se refier Gilbert Simondon. Pura performatividá. Y, ensin dulda, p’aquellos que como yo veníemos de mariñes mediterránees, la encarnación de lo más amao de l’alma y de la historia asturiana. Viva Nel”.
#000020
Nesta Selmana de les Lletres Asturianes que lleva’l so nome van presentase dos esposiciones (nel Auditoriu Teodoro Cuesta de Mieres y na Llaboral de Xixón), un documental y dos llibros: Pruebes d’autor. Les siete vides de Nel Amaro y l’antoloxía lliteraria Esperté ensin patria pa dormir ensin pruyimientos de conciencia, con edición y prólogu a cargu de Xandru Fernández. Amás esti llunes, día 3, a les siete y media de la tarde, la compañía Producciones Nun Tris va facer nel Auditoriu Teodoro Cuesta de Mieres una llectura dramatizada d’Antígona, por exemplu, obra cola que Nel Amaro ganó’l Premiu de Teatru de l’Academia de la Llingua Asturiana en 1991. El premiu de teatru profesional n’asturianu y gallego-asturiano que concede la Conseyería de Cultura dende va cinco años lleva, xustamente, el nome de Nel Amaro. De les siete vides artístiques que consumió esti artista multidisciplinar y home comprometíu cola so sociedá y col so tiempu, la del teatru fue una de les más intenses, quiciás porque él tamién creía naquella máxima del gran actor y director italianu Vittorio Gassman: “El teatru nun se fai pa cuntar les coses sinón pa cambiales”.
#000022
etiquetasactualidad_cabeceraasturianullingua asturianaNel Amaroselmana de les lletres asturianes
#000023